Tina Nedergaard (V), 2010-10-28:
Tak for det, og tak for behandlingen af lovforslaget.
Det glæder mig naturligvis, at der er et flertal – det er ikke overraskende – bestående af Venstre, Dansk Folkeparti og Det Konservative Folkeparti, der bakker op om forslaget, som er en del af den store genopretningspakke, som har været nødvendig for dansk økonomi for at sikre en sund balance mellem de offentlige indtægter og de offentlige udgifter.
Det er sådan, at regeringen er af den opfattelse, at vi ikke kan betale gæld med ny gæld.
Vi har sådan en snusfornuftig tilgang, nemlig at vi ikke kan blive ved med at gældsætte det danske samfund, fordi det på sigt uundgåeligt vil koste velstand og velfærd.
Og på den måde er skillelinjen i dansk politik, hvad angår den økonomiske politik,
jo tegnet meget klart op, idet der er et flertal i den ene side af Folketingssalen, som tager ansvar for fremtiden.
Om end det er ubehageligt og det er kedeligt at skulle skære i de offentlige udgifter, er det nødvendigt og dermed også ansvarligt og værdigt.
Så er der mindretallet – det er det jo i hvert fald indtil videre – i den anden side, som mener, at løsningen på alle de problemer, som den internationale krise har medført og pålagt Danmark, simpelt hen er, at vi tager 31,5 mia. kr. mere i skat ude i virksomhederne og hos borgerne, for så er problemet løst.
De 31,5 mia. kr. har været noget forkætret, i og med at fru Helle Thorning-Schmidt i en direkte tv-duel med statsministeren jo ikke ville vedkende sig sin egen politik og sit eget forslag og faktisk ved åbningsdebatten her heller ikke ville vedkende sig de 31,5 mia. kr., som ellers står sort på hvidt i S-SF's eget udspil.
Når det så er sagt, vil jeg sige, at det ikke på nogen måde er med glæde, at vi henter penge i uddannelsessektoren.
Når vi alligevel gør det, skyldes det, at regeringen har besluttet, at selv om vi nedbringer den offentlige gæld, og selv om vi sikrer, at underskuddet på de offentlige finanser kommer i en størrelsesorden, så de også godkender det i det EU, som venstrefløjen, den del herovre i hvert fald, normalt bidrager til at sige at vi skal være en del af, har vi stadig væk friholdt kommunerne.
De vil ikke blive omfattet af besparelser, selv om vi er blevet ramt af en international økonomisk krise.
Vi giver flere penge til regionerne, hvor bl.a. sygehusene får en yderligere saltvandsindsprøjtning, og samlet set bliver der vækst i det danske samfund, både i den private og i den offentlige sektor.
Men når vi har friholdt både kommuner og regioner, er der kun staten tilbage til at løfte de besparelser, der nødvendigvis må følge af, at der bruges for mange penge i det danske samfund.
Der har jeg et meget stort driftsbudget, og derfor bliver der også placeret besparelser i undervisningssektoren.
Dette lovforslag målretter imidlertid helt konkret besparelserne mod netop personer, som har fået meget uddannelse.
Det er folk med en videregående uddannelse.
Samtidig reducerer vi faktisk deltagerbetalingen for en række kernefag i voksen- og efteruddannelsessystemet.
Jeg har ikke de endelige beregninger endnu, men jeg kan berolige oppositionen, der er meget optaget af, at verdens største offentlige sektor skal være endnu større, med, at jeg kan garantere, at når tallene for 2010 kommer, vil de heller ikke være udtryk for besparelser på uddannelsesområdet.
Så er der tilbage den gode nyhed, at regeringen jo snart barsler med et folkeskoleudspil, der også skal sikre, at vi får flere unge ud af folkeskolen med de nødvendige kvalifikationer til at gennemgå en ungdomsuddannelse.
En anden god nyhed er jo, at vi kan se på de seneste tal fra ungdomsuddannelserne, at flere og flere uddanner sig.
Vi kan se, at frafaldet i ungdomsuddannelserne er faldet med 5 procentpoint inden for det seneste års tid, fra 26 pct. til 21 pct., og vi kan ligeledes se, at den store indsats, vi i fællesskab gør for at skabe praktikpladser, og som vi så sent som i dag har godkendt her i salen ved anden og tredje behandling, har effekt i 2010.
Og vi forventer, at den vil have endnu større og endnu bedre effekt i 2011.